Anlia sing oor plaaslewe op Top-20Anlia Star. Die voormalige Getroud met rugby-aktrise en sangeres Anlia van Rensburg, nou bekend as Anlia Star, het pas haar debuutenkelsnit getiteld “Plaaslewe” uitgereik. Anlia, wat vroeër vanjaar verloof geraak het aan die rugbyspeler Eben Etzebeth, vorm deel van die musikant Appel (Christoph Kotzé) se nuwe platemaatskappy. “Plaaslewe” is ook deur Appel geskryf. Dié liedjie maak vandeesweek sy toetrede tot die Maroela Media Afrikaanse Top-20 in die 13de plek. Wikus Botma, bekend vir sy liedjies “Brannewynlippe” en “Proe soos nog”, se nuwe liedjie, “My nannas”, verskyn ook nou in die Top-20 in die 20ste plek. Botma is onlangs getroud met Michaela Mallett Botma, ŉ veranderingsafrigter. Die pasgetroudes het ŉ dansie op die maat van “My nannas” gechoreografeer en moedig luisteraars aan om dieselfde dansie te doen en ŉ video daarvan op sosiale media te plaas. Barto se “H2Oë” bly in die eerste plek, met Eloff se “Witblits” in die tweede plek en Irene-Louise van Wyk se “Tekkies brand” in die derde plek. * Die Maroela Media Afrikaanse Top-20 word saamgestel deur enkelsnituitreikings en verskeie datafaktore word in ag geneem: Apple Music- en Spotify-stromings, YouTube-kykbeurte (spesifiek week-tot-week-data) asook radiospeeltyd. Fisieke albumverkope het geen invloed op dié treffersparade nie. Nuwe uitreikings: Wikus Botma. Anlia Star vertel sy en Appel het lank gesels oor haar ervarings en waar sy grootgeword het om die regte onderwerp vir haar debuutenkelsnit te kry. Die snit “Plaaslewe” is Vrydag uitgereik en pryk reeds in die Maroela Media Afrikaanse Top-20. “Appel het toe die idee gekry om te skryf oor die plaaslewe en ek kan daarby aanklank vind, want ek het in die Vrystaat grootgeword. My ouma en oupa het ook op die plaas gewoon. Wat vir my belangrik is van die liedjie is om die klein dingetjies in die lewe vas te vang, die klein oomblikke te koester,” sê sy. “Die lewe is so gejaag en ŉ mens moet soms net stil staan, rondom jou kyk en alles inneem. Dit is ŉ lekker kuierliedjie oor oomblikke op die plaas wat ŉ mens nie in die stad kan beleef nie.” Ander liedjies wat die afgelope week uitgereik is, is Wikus Botma se “My nannas”, Legkaart se “Terug in tyd”, Noa Milan se “Veg, val, opstaan”, Ruth se “God gaan voor ons uit”, C-Storm se “Skoenlapper”, Jaid River se “Duisend jaar van nou”, Ampie en Matthew John Duncan se “Standbeeld”, Jan Jan Jan se “Skattie”, Sunel se “Moenie” en Pieter Koen se “Hier gaat ons alweer”.